ปปง.สั่งประกันภัยสกัดการฟอกเงิน
ปปง.สั่งประกันวินาศภัยส่งชื่อลูกค้าซื้อความคุ้มครองตั้งแต่ 7 แสนบาท
12 ต.ค. 2555

ปปง.สั่งประกันวินาศภัยส่งชื่อลูกค้าซื้อความคุ้มครองตั้งแต่ 7 แสนบาท 
นายพุทธิพงษ์ ด่านบุญสุต ผู้ช่วยกรรมการผู้จัดการ บริษัท ไทยเศรษฐกิจประกันภัย ในฐานะประธานคณะกรรมการกฎหมายและกฎระเบียบ สมาคมประกันวินาศภัย เปิดเผยว่า สำนักงานป้องกันและปราบปรามการฟอกเงิน (ปปง.) ได้ให้ทางบริษัทประกันวินาศภัยรายงานรายชื่อลูกค้าที่มีการทำประกันวงเงินความคุ้มครองตั้งแต่ 7 แสนบาทขึ้นไปต่อ ปปง. 
“ขณะนี้อาจารย์ญาดา กาศยปนันทน์ ที่ปรึกษาด้านการกำกับดูแลการทำธุรกรรมของ ปปง. กำลังจัดทำคู่มือและแนวทางในการปฏิบัติให้ทางสมาคม ซึ่งคาดว่าน่าจะแล้วเสร็จภายใน 12 สัปดาห์นี้ หลังจากนั้นก็จะทำการสัมมนาอีกครั้งกับบริษัทสมาชิก ตัวแทน และนายหน้า เพื่อให้เข้าใจตรงกัน คาดว่าทุกบริษัทจะสามารถส่งรายชื่อได้ทั้งหมดภายในปลายเดือน ม.ค. 2556” นายพุทธิพงษ์ กล่าว
นายพุทธิพงษ์ กล่าวว่า วันที่ 10 ต.ค.ที่ผ่านมา ทางเลขาธิการ ปปง.ได้สั่งให้บริษัทที่จัดทำฐานข้อมูลของ ปปง.ประสานมาที่สมาคม เพื่อเชื่อมระบบฐานข้อมูลระหว่างกัน คือ ทางบริษัทประกันภัยสามารถที่จะตรวจสอบรายชื่อลูกค้าที่น่าสงสัยจากฐานข้อมูลของ ปปง.ได้ ถ้าพบจะยุติการธุรกรรม ในขณะที่ ปปง.ก็สามารถตรวจสอบลูกค้าของประกันภัยได้ 
สำหรับผลกระทบต่อลูกค้าและบริษัทประกันภัย คาดว่ามีไม่มากนักในแง่ของการขยายตลาด แต่ในช่วงแรกอาจจะต้องใช้เวลาในการทำความเข้าใจกับลูกค้าว่าต้องทำตามกฎหมายฟอกเงิน และต้องทำให้ตัวแทน นายหน้า มีความเข้าใจทัดเทียมกับผู้บริหารของบริษัทประกันภัย เนื่องจากเป็นตัวแทนของบริษัท 
“โอกาสและแนวโน้มที่จะใช้ประกันวินาศภัยเพื่อฟอกเงินมีไม่มากนัก ทาง ปปง.จึงให้รายงานชื่อลูกค้าเฉพาะที่ซื้อทุนประกัน 7 แสนบาทขึ้นไป ในขณะที่ต่างประเทศที่ให้รายงานรายชื่อลูกค้าทุกทุนประกันภัย” นายพุทธิพงษ์ กล่าว
นายพุทธิพงษ์ กล่าวว่า จะส่งผลดีต่อภาพรวมของประเทศ เพราะไทยให้ความสำคัญในการปฏิบัติตามกฎหมายฟอกเงินทัดเทียมกับนานาชาติ ซึ่งจะทำให้ภาพลักษณ์ของประเทศดีขึ้น และมีโอกาสที่จะได้รับการปลดออกจากกลุ่มประเทศที่มีความเสี่ยงจากการฟอกเงินและสนับสนุนการก่อการร้าย